Монескин () су италијански рок састав из Рима, чију поставу чине певач Дамијано Давид, басисткиња Викторија де Анђелис, гитариста Томас Рађи и бубњар Итан Торкио. Постали су познати 2017. након учешћа у једанаестој сезони Х Фактора, захваљујући којем су, упркос томе што су се пласирали други, потписали уговор са дискографском кућом Sony Music и издали свој први ЕП „Chosen” исте године. Године 2021. победили су на 71. издању фестивала Санремо са песмом „Zitti e buoni”, са којом су представљали Италију на Песми Евровизије 2021, где су такође победили, освојивши укупно 524 поена.